《杂诗》
宋代·李复

黄河走东溟，不知几万里。
奔腾鼓风雷，势欲卷厚地。
百川随呼鼓，浑浑失气类。
正德不可乱，横绝见清济。
诡士富纵横，机辩回天地。
观其投说时，揣摩探人意。
高论未能窥，茫然何所试。
仿佛一隙开，汹涌惊涛起。
阴阖拒其恶，阳开示其喜。
危冠揖时君，担簦擅国势。
六印黄金多，双璧连城贵。
岁晚客子来，倾变心若死。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。